22/03/2017 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da convocatoria do XV Certame “Isaac Díaz Pardo” de Artes Plásticas

ANUNCIO XV Certame “Isaac Díaz Pardo” de Artes Plásticas Continuando coa tradición de potenciar a produción artística na nosa provincia e en homenaxe ao gran creador polifacético cuxo nome suxire a creatividade e a contemporaneidade de Galicia, a Deputación da Coruña convoca o XV Certame “Isaac Díaz Pardo” de Artes Plásticas, de acordo coas seguintes BASES Primeira Poderán participar todas as persoas galegas ou residentes en Galicia que traballen no campo das artes plásticas. Cada artista poderá concorrer ao certame cun máximo de dúas obras. Segunda Establécese un premio único dotado con 6.500 € e ademais adquirirase obra por un importe máximo de 25.000 €, estando incluídos en todas as cantidades os impostos que lles sexan aplicables. O premio poderá quedar deserto e ser concedido con carácter ex aequo. Neste caso, o seu importe repartirase proporcionalmente entre as persoas que resulten premiadas. No caso de que o xurado decida a compra da/s obra/s premiada/, a súa contía será incluída na cantidade que se destina ás adquisicións, de acordo co criterio seguinte: Se a valoración da/s obra/s supera a cantidade que en concepto de premio lle/s corresponda, esta cantidade será descontada do importe no que estea valorada a obra, para a súa adquisición. No caso de que a valoración sexa menor o importe da adquisición da obra entenderase incluído na cantidade sinalada. Terceira A temática e a técnica das obras serán libres; establecéndose os seguintes límites ás súas dimensións: * Pintura e obra gráfica: 2 x 2 metros. * Escultura: 2 x 2 x 1 metros e 70 kg As solicitudes presentaranse no modelo normalizado que poderá obterse na web: www.dacoruna. gal ou no Rexistro Xeral da Deputación acompañadas da seguinte documentación: * Fotocopia do DNI da persoa solicitante. * Certificado ou volante de empadroamento, acreditativo da residencia en algún concello galego (no caso de persoas non galegas) * Unha foto de cada unha das obras presentadas. O tamaño das fotos será de 20 x 25, e virán montadas sobre soporte ríxido (cartón, etc) para a súa protección, levará en lugar ben visible os seguintes datos: nome do autor ou autora, domicilio, prezo da obra (incluídos os impostos), medidas e definición da técnica empregada. Tamén poderán presentarse en soporte informático, nun cd ou pendriver e indicarán no exterior o nome do autor ou autora. As imaxes deberán estar en formato JPEG. * O currículo da persoa solicitante. Os datos persoais requiridos son considerados necesarios para o procesamento da participación no premio, e serán tratados de acordo coas medidas de seguridade previstas pola Lei orgánica 15/1999, do 13 de decembro, de protección de datos de carácter persoal. Ademais pasarán a formar parte da base de datos da Área de Cultura da Deputación que será o único organismo que os poida utilizar. Os dereitos de acceso, rectificación, cancelación e oposición poderán ser exercitados mediante o envío da correspondente comunicación, por correo postal ou electrónico á Deputación da Coruña, despois da decisión do premio. Cuarta O prazo de presentación das solicitudes comezará o día seguinte ao da publicación da presente convocatoria no Boletín Oficial da Provincia e rematará o 1 de xuño de 2017. Os orixinais serán enviados á Deputación da Coruña, Avda. Porto da Coruña 2, 15003 A Coruña, no sobre indicarase XV Certame “Isaac Díaz Pardo” de Artes Plásticas. Quinta O xurado estará presidido pola deputada-presidenta da Comisión de Cultura e Normalización Lingüística e formarán parte del cinco persoas de recoñecido prestixio no ámbito das artes plásticas, nomeadas por ela. As funcións de secretaría exerceraas o secretario da Corporación, ou a funcionaria ou funcionario en quen delegar. A composición do xurado darase a coñecer, con anterioridade á súa reunión, no taboleiro e na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. Sexta O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Ley 40/2015 de 1 de octubre, de Régimen Jurídico del Sector Público. As deliberacións serán secretas e delas será redactada a acta correspondente. O xurado presentará a súa proposta á Presidencia da Deputación, que é o órgano competente para conceder o premio e aprobar as adquisicións. A decisión do xurado, que terá lugar no segundo semestre de 2017, será dada a coñecer no taboleiro de anuncios e na páxina web da Deputación: www.dacoruna. gal. Sétima 7.1.–Preselección. O xurado, despois de ver as solicitudes e as fotografías presentadas, realizará unha primeira selección das obras. Os nomes dos/as autores/as e os títulos das obras que resulten seleccionadas serán publicados na páxina web da Deputación. As obras deberán estar debidamente identificadas na súa parte posterior, incluíndo en calquera caso o seu título, nome do/a autor/a, prezos (incluídos os impostos correspondentes), medidas e técnica empregadas nelas, e serán enviadas ao colexio Calvo Sotelo, rúa Archer Milton Huntington 24, 15011 A Coruña, nas datas e horarios que, por medio da páxina web, sexa indicado. Os gastos de envío e retorno serán por conta das persoas participantes, así como o seguro dos riscos de transporte.7.2.–Exposición. Rematado o prazo de presentación dos orixinais das obras, o xurado realizará unha nova reunión para seleccionar as que serán incluídas nunha exposición, que percorrerá os concellos da provincia, ao longo dun prazo de tempo que non poderá superar os seis meses. Os/as autores/as cuxas obras estean na exposición recibirán tres exemplares do catálogo. As obras que non sexan seleccionadas deberán ser retiradas polos seus autores ou autoras no prazo dun mes, que se contará desde a notificación da decisión do xurado, de acordo co sinalado na base sexta da presente convocatoria.7.3.–Adquisición. A proposta de adquisición das obras será feita de acordo co criterio do xurado, que valorará e seleccionará as que considere mellores, tendo en conta o límite presupostario sinalado na base segunda. A adquisición das obras será resolta pola Presidencia da Deputación, que atenderá para a súa aprobación, ao criterio que tivese constituído o fundamento do xurado para a súa decisión. As obras que sexan adquiridas serán obxecto das correspondentes actas de recepción e pasarán a formar parte do patrimonio da Deputación. Os autores ou autoras deberán presentar as preceptivas facturas, nas que se farán constar os impostos que lles sexan de aplicación. A adquisición das obras supón a extinción do dereito de explotación polo seu/súa autor/a, se ben permanecen inalterables os dereitos morais que a lexislación lles confire. As obras que non sexan adquiridas e formen parte da exposición, deberán ser retiradas polos/as interesados/as no prazo dun mes, que se contará desde a data da clausura da última exposición. Oitava A Deputación correrá cos gastos dos seguros das obras durante o tempo no que permanezan no seu poder, e sempre que este non supere os prazos sinalados para a súa retirada. Aquelas obras que non sexan retiradas nos prazos establecidos, serán devoltas aos/as participantes polo medio de transporte que, segundo o criterio da Deputación, sexa considerado mellor, correndo os custos ao cargo daqueles. A Deputación da Coruña non se fai responsable do deterioro, perda, roubo, etc. que poidan sufrir no transporte as obras enviadas ao certame. Novena A participación nesta convocatoria, supón a total aceptación destas bases, así como a autorización á Deputación para incluír as obras seleccionadas no catálogo da exposición. A Coruña, 16 de marzo de 2017. O Presidente da Deputación Valentín González Formoso